顔跖
作者：歐陽修
朝代：宋

paragraphs: 顔回飲瓢水，陋巷卧曲肱。
盜跖厭人肝，九州恣橫行。
回仁而短命，跖壽死免兵。
愚夫仰天呼，禍福豈足憑。
跖身一腐鼠，死朽化無形。
萬世尚遭戮，筆誅甚刀刑。
思其生所得，豺犬飽臭腥。
顔子聖人徒，生知自誠明。
惟其生之樂，豈減跖所榮。
死也至今在，光輝如日星。
譬如埋金玉，不耗精與英。
生死得失間，較量誰重輕。
善惡理如此，毋尤天不平。